b'\n_START_ARTICLE_\nAnna de Saxonia (1544-1577)\n_START_SECTION_\nPrimii ani\n_START_PARAGRAPH_\nDup\xc4\x83 decesul fratelui ei mai mic Albert (n. 28 noiembrie 1545 - d. 12 aprilie 1546) Anna a r\xc4\x83mas singurul copil al p\xc4\x83rin\xc8\x9bilor ei \xc8\x99i a fost \xc3\xaen special iubit\xc4\x83 \xc8\x99i r\xc4\x83sf\xc4\x83\xc8\x9bat\xc4\x83 de mama ei. Um\xc4\x83rul Annei era deformat \xc8\x99i ea a mers cu un \xc8\x99chiop\xc4\x83tat._NEWLINE_La 11 iulie 1553, tat\xc4\x83l ei a murit l\xc4\x83s\xc3\xa2ndu-l pe fratele lui mai mic, August (1526\xe2\x80\x931586), la conducerea electoratului. Dup\xc4\x83 doi ani mama Annei s-a rec\xc4\x83s\xc4\x83torit cu Ducele Johann Friedrich al Saxoniei de Mijloc (1529\xe2\x80\x931595). La 4 noiembrie 1555, la \xc8\x99ase luni dup\xc4\x83 cea de-a doua c\xc4\x83s\xc4\x83torie, mama ei a murit. Orfan\xc4\x83 la v\xc3\xa2rsta de 11 ani, Anna s-a mutat la cea mai apropiat\xc4\x83 rud\xc4\x83 de la curtea Dresdei, unchiul ei August \xc8\x99i so\xc8\x9bia acestuia, Anne a Danemarcei \xc8\x99i Norvegiei, unde a fost adesea nefericit\xc4\x83 \xc8\x99i singur\xc4\x83. A fost descris\xc4\x83 ca fiind m\xc3\xa2ndr\xc4\x83, sfid\xc4\x83toare \xc8\x99i \xc3\xaenc\xc4\x83p\xc4\x83\xc8\x9b\xc3\xa2nat\xc4\x83, dar \xc8\x99i inteligent\xc4\x83 \xc8\x99i pasionat\xc4\x83._NEWLINE_\xc3\x8en acele timpuri ea a fost cea mai bogat\xc4\x83 mo\xc8\x99tenitoarea din Germania. \xc3\x8en 1556 Erik, fiul regelui suedez Gustav Vasa, i-a cerut m\xc3\xa2na \xc3\xaen c\xc4\x83s\xc4\x83torie, urmat doi ani mai t\xc3\xa2rziu de Wilhelm de Orania. El avea nevoie de fonduri pentru r\xc4\x83zboiul s\xc4\x83u \xc3\xaempotriva habsburgilor \xc3\xaen \xc8\x9a\xc4\x83rile de Jos, a\xc8\x99a c\xc4\x83 o c\xc4\x83s\xc4\x83torie cu o mo\xc8\x99tenitoare bogat\xc4\x83 avea mare valoare pentru el._NEWLINE__NEWLINE_Banii au fost unul dintre principalele motive pentru c\xc4\x83s\xc4\x83torie. Bunicul matern al Annei, Filip de Hesse, s-a opus acestei c\xc4\x83s\xc4\x83torii. Atitudinea negativ\xc4\x83 a lui Filip a \xc3\xaent\xc3\xa2rziat c\xc4\x83s\xc4\x83toria pentru un an \xc3\xaentreg. \xc3\x8en cele din urm\xc4\x83, factorul decisiv a fost c\xc4\x83 Wilhelm a devenit un aliat valoros pentru cauza protestant\xc4\x83.\n_START_SECTION_\nAventura amoroas\xc4\x83\n_START_PARAGRAPH_\nAnna s-a \xc3\xaent\xc3\xa2lnit cu so\xc8\x9bul ei \xc3\xaen mai 1570 la Butzbach pentru a discuta chestiuni financiare, precum \xc8\x99i alte subiecte importante. \xc3\x8en iunie 1570, Anna \xc8\x99i Wilhelm s-au mutat din nou \xc3\xaempreun\xc4\x83 la Siegen timp de c\xc3\xa2teva s\xc4\x83pt\xc4\x83m\xc3\xa2ni, unde ea s-a stabilit \xc3\xaempreun\xc4\x83 cu cei trei copii. Acolo ea a \xc3\xaenceput o rela\xc8\x9bie cu Johannes (Jan) Rubens, care va deveni mai t\xc3\xa2rziu tat\xc4\x83l pictorului Peter Paul Rubens._NEWLINE_\xc3\x8en timpul s\xc4\x83rb\xc4\x83torilor de Cr\xc4\x83ciun din 24 p\xc3\xa2n\xc4\x83 \xc3\xaen 26 decembrie 1570, Wilhelm \xc8\x99i-a vizitat din nou familia. A fost probabil un timp armonios, pentru c\xc4\x83 el a convins-o pe Anna s\xc4\x83-l viziteze \xc3\xaen ianuarie 1571, la Dillenburg, unde chiar a fost dispus\xc4\x83 s\xc4\x83 renun\xc8\x9be, pentru moment, la pl\xc4\x83\xc8\x9bi din partea care i se cuvenea. Era \xc3\xaens\xc4\x83rcinat\xc4\x83 din nou, de data aceasta cu iubitul ei. Wilhelm a acuzat-o de adulter pe Anna \xc8\x99i a f\xc4\x83cut planuri s\xc4\x83 se despart\xc4\x83 de ea._NEWLINE_Rubens era adesea cu Anna pentru c\xc4\x83 era consilier ei, consultantul financiar \xc8\x99i avocat, \xc8\x99i, astfel, a fost suspectat de adulter cu Anna \xc3\xaentre 7 \xc8\x99i 10 martie 1571. A fost arestat, torturat \xc8\x99i \xc8\x99antajat s\xc4\x83 m\xc4\x83rturiseasc\xc4\x83. Anna a fost pus\xc4\x83 sub presiune: fie trebuia s\xc4\x83 m\xc4\x83rturiseasc\xc4\x83 fie Rubens urma s\xc4\x83 fie executat. Anna a acceptat la 26 martie 1571 s\xc4\x83 pledeze vinovat. La 22 august 1571 s-a n\xc4\x83scut ultimul ei copil, Christine.Pe baza afirma\xc8\x9biei ei, Wilhelm de Orania nu a recunoscut copilul ca fiic\xc4\x83 a sa. Christine a primit numele de van Dietz. La 14 decembrie 1571 Anna a trebuit s\xc4\x83 semneze acordul pentru separarea final\xc4\x83 de so\xc8\x9bul ei. \xc3\x8en plus, Wilhelm de Orania nu a fost dispus s\xc4\x83 pl\xc4\x83teasc\xc4\x83 pentru \xc3\xaentre\xc8\x9binerea ei.\n_START_SECTION_\nArestarea \xc8\x99i decesul\n_START_PARAGRAPH_\n\xc3\x8en septembrie 1572 Anna a decis s\xc4\x83 conteste hot\xc4\x83r\xc3\xa2rea Cur\xc8\x9bii Imperiale pentru drepturile sale financiare. \xc3\x8en acest moment rudele ei sanone \xc8\x99i hesiene au f\xc4\x83cut deja planuri de a transforma castelul Beilstein \xc3\xaentr-o \xc3\xaenchisoare, unde s-o \xc8\x9bin\xc4\x83 captiv\xc4\x83 ca adulter\xc4\x83. La 1 octombrie 1572, ea a fost adus\xc4\x83 acolo \xc3\xaempreun\xc4\x83 cu fiica ei cea mic\xc4\x83 Christine. Trei ani mai t\xc3\xa2rziu, i-a fost luat\xc4\x83 fiica._NEWLINE_\xc3\x8en luna martie a acelui an, de\xc8\x99i divor\xc8\x9bul nu a fost finalizat, au ap\xc4\x83rut primele \xc8\x99tiri privind iminenta rec\xc4\x83s\xc4\x83torie a lui Wilhelm de Orania. So\xc8\x9bia lui urma s\xc4\x83 fie fosta stare\xc8\x9b\xc4\x83 de Jouarre, Charlotte de Bourbon-Montpensier, o fiic\xc4\x83 a lui Ludovic al II-lea de Bourbon, Duce de Montpensier, \xc8\x99i a primei lui so\xc8\x9bii, Jacqueline de Longwy. Revolta\xc8\x9bi la aceast\xc4\x83 \xc8\x99tire, unele dintre rudele Annei au cerut returnarea zestrei \xc3\xaen ciuda posibilei infidelit\xc4\x83\xc8\x9bi a Annei. Unchiul August a insistat c\xc4\x83 mariajul prin\xc8\x9bului nu era \xc3\xaencheiat \xc3\xaen mod legal \xc3\xaenc\xc4\x83, \xc8\x99i, astfel, el nu avea dreptul s\xc4\x83 se rec\xc4\x83s\xc4\x83toreasc\xc4\x83 sau s\xc4\x83-i confi\xc8\x99te  proprietatea Annei. August a ordonat, de asemenea, transferul imediat al nepoatei lui de la Nassau la Saxonia._NEWLINE_C\xc3\xa2nd Anna a auzit \xc3\xaen decembrie 1575 de viitorul ei transfer \xc3\xaen Saxonia, a \xc3\xaencercat s\xc4\x83 se sinucid\xc4\x83. Dup\xc4\x83 o lung\xc4\x83 \xc8\x99edere la Zeitz, a fost dus\xc4\x83 la Dresda \xc3\xaen decembrie 1576. Acolo, ferestrele camerei ei au fost astupate \xc8\x99i prev\xc4\x83zute cu m\xc3\xa2nere suplimentare de fier. La u\xc8\x99a era o gaur\xc4\x83 p\xc4\x83trat\xc4\x83 \xc3\xaen panoul superior prev\xc4\x83zut\xc4\x83 cu o gril\xc4\x83 \xc3\xaengust\xc4\x83 care se \xc3\xaenchidea pe dinafar\xc4\x83. Prin aceast\xc4\x83 gaur\xc4\x83 primea m\xc3\xa2ncarea \xc8\x99i b\xc4\x83utura. La u\xc8\x99\xc4\x83 era, de asemenea, o alt\xc4\x83 poart\xc4\x83 de fier, garant\xc3\xa2nd practic nici o \xc8\x99ans\xc4\x83 de sc\xc4\x83pare._NEWLINE_Din mai 1577 Anna a suferit de hemoragie continu\xc4\x83. Ea a murit la 18 decembrie 1577 cu pu\xc8\x9bin timp \xc3\xaenainte s\xc4\x83 \xc3\xaemplineasc\xc4\x83 33 de ani. A fost \xc3\xaenmorm\xc3\xa2ntat\xc4\x83 la catedrala din Meissen aproape de str\xc4\x83mo\xc8\x99ii ei \xc3\xaentr-un morm\xc3\xa2nt f\xc4\x83r\xc4\x83 nume.'